拜張忠定公祠二十韵
作者：陸游
朝代：宋

paragraphs: 張公世外人，與蜀偶有緣。
天將靖蜀亂，生公在人間。
厥初大盜興，樂禍迭相挻。
天子輟玉食，貴臣擁戎旃。
生殺出喜怒，死者常差肩。
公曰此何哉，從之吾欺天。
河流觸地軸，砥柱屹不遷。
脅從盡縱捨，飛章交帝前。
上意竟開悟，至仁勝兇殘。
貴臣不極賞，追還黜其權。
安危關社稷，豈惟蜀民全。
後來有阿童，握兵事開邊。
晚策睦州功，上公珥金蟬。
勢張不可禦，北鄉挑幽燕。
神京遂丘墟，迄今天步艱。
時無忠定公，孰能折其姧。
我來拜遺祠，喬木含蒼烟。
死者不可作，愀然衰涕澘。
憤切感虜禍，慷慨思公賢。
春秋送迎神，誰爲歌此篇。